ສະຫະລັດຊ່ວຍຝຶກອົບຮົມ ພະນັກງານລາວ ກ່ຽວກັບ ການເປັນສະມາຊິກ ອົງການການຄ້າໂລກ
​ສະຫະລັດ​ຊ່ວຍ​ເຫຼືອ​ລາວ​ ໃນການຝຶກຮົມ​​ກ່ຽວ​ກັບ​ຜົນ​ກະທົບ​ທັງ​ໃນ​ດ້ານ​ການ​ຄ້າ ​ແລະ​ລະບົບ​ກົດໝາຍ​ ຫລັງຈາກ​ການ​ເຂົ້າ​ໄປ​ເປັນສະມາຊິກ ​ຂອງ​ອົງການ​ການ​ຄ້າ​ໂລກ ຫຼື WTO.
ທາງການສະຫະລັດຊ່ວຍເຫຼືອລາວ ໃນການສ້າງຄວາມເຂົ້າໃຈ ກ່ຽວກັບຜົນກະທົບໃນດ້ານການຄ້າ ແລະລະບົບກົດໝາຍທີ່ຈະຕິດຕາມມາ ຈາກການເຂົ້າໄປເປັນສະມາຊິກ ຂອງ WTO ອົງການເພື່ອການພັດທະນາສາກົນແຫ່ງສະຫະລັດອະເມຣິກາ (USAID) ໄດ້ໃຫ້ການຊ່ວຍເຫຼືອທາງການລາວໃນ 2 ໂຄງການ ຕິດຕໍ່ກັນທີ່ໃຫ້ຄວາມສໍາຄັນເປັນພິເສດກ່ຽວກັບການຕຽມ ຄວາມພ້ອມພາຍໃນລາວ ເພື່ອຮອງຮັບກັບຜົນກະທົບໃນດ້ານ ຕ່າງໆ ທີ່ຈະຕິດຕາມມາຈາກການທີ່ລາວຈະເຂົ້າໄປເປັນສະມາ ຊິກຂອງອົງການ ການຄ້າໂລກ (WTO) ແລະໃນອີກດ້ານນຶ່ງ ນັ້ນ ທາງການສະຫະລັດ ກໍແນມເຫັນຄວາມສໍາຄັນທີ່ທາງການ ລາວຈະຕ້ອງຕຽມພ້ອມບຸກຄະລາກອນດ້ານກົດໝາຍ ແລະສານ ຍຸດຕິທໍາເພື່ອຮັບມືກັບບັນດາຂໍ້ຂັດແຍ້ງຕ່າງໆ ທັງໃນດ້ານການ ຄ້າ ແລະການລົງທຶນ ທີ່ອາດຈະເກີດຂຶ້ນພາຍຫຼັງຈາກທີ່ລາວໄດ້ ເຂົ້າໄປເປັນສະມາຊິກຂອງ WTO ແລ້ວນັ້ນ ແຕ່ຢາງໃດກໍຕາມ ທາງດ້ານສະພາການຄ້າ ແລະອຸດສາຫະກໍາ ແຫ່ງຊາດລາວ ກໍໄດ້ສະແດງຄວາມເຊື່ອໝັ້ນມາໂດຍຕະຫຼອດວ່າລາວຈະໄດ້ຮັບຜົນປະໂຫຍດຫຼາຍກວ່າຜົນກະທົບຈາກການເຂົ້າໄປເປັນສະມາຊິກຂອງ WTO ຫາກແຕ່ວ່າ ການທີ່ຈະເຮັດໃຫ້ລາວໄດ້ຮັບຜົນປະໂຫຍດຢ່າງຄຸ້ມຄ່າທີ່ສຸດນັ້ນ ກໍຈໍາເປັນຢ່າງຍິ່ງ ທີ່ຈະຕ້ອງມີການພັດທະນາປັບປຸງ ເພື່ອຍົກລະດັບຄວາມອາດສາມາດໃນການແຂ່ງຂັນຂອງທັງພາກລັດ ແລະພາກເອກກະຊົນໃນລາວໃຫ້ເທົ່າທັນກັບສະຖານະການໂລກດ້ວຍ ດັ່ງທີ່ສະມາຊິກໃນສະພາການຄ້າ ທ່ານນຶ່ງໄດ້ໃຫ້ການຊີ້ແຈງວ່າ: ໃນປັດຈຸບັນນີ້ ມີໂຮງງານອຸດສາຫະກໍາແປຮູບຜະລິດຕະ ພັນຕ່າງໆ ຢູ່ໃນລາວ 25,000 ກວ່າແຫ່ງ ຫາກແຕ່ກໍເປັນໂຮງງານຂະໜາດໃຫຍ່ແລະ ຂະໜາດກາງພຽງບໍ່ເຖິງ 1,000 ແຫ່ງເທົ່ານັ້ນ ສ່ວນນອກນັ້ນກໍລ້ວນແຕ່ເປັນໂຮງງານຂະໜາດນ້ອຍ ທີ່ຈະຕ້ອງພັດທະນາປັບປຸງໃນທຸກໆດ້ານ ຈຶ່ງຈະສາມາດແຂ່ງຂັນໃນຕະຫຼາດການຄ້າໂລກໄດ້ຢ່າງແທ້ຈິງ ເພາະສະນັ້ນ ການໄດ້ຮັບຄວາມຊ່ວຍເຫຼືອຈາກທາງການສະຫະລັດ ໃນໂຄງການລັກສະ ນະນີ້ ຈຶ່ງນັບໄດ້ວ່າມີຄວາມສອດຄ່ອງຢ່າງຍິ່ງກັບຄວາມຕ້ອງການຂອງລາວ ໂດຍທາງການສະຫະລັດກໍຍັງມີແຜນການທີ່ຈະຂະຫຍາຍໂຄງການຊ່ວຍ ເຫຼືອໃນລັກສະນະດັ່ງ ກ່າວນີ້ໄປໃນພາກສ່ວນອື່ນໆໃນລາວໃຫ້ກວ້າງຂວາງຫຼາຍຂຶ້ນ ນັບມື້ອີກດ້ວຍ ກ່ອນໜ້ານີ້ ຄະນະຜູ້ແທນຂອງທາງການລາວພາຍໃຕ້ການນໍາຂອງທ່ານ ນາມ ວີຍະເກດ ລັດຖະມົນຕີວ່າການກະຊວງອຸດສາຫະກໍາແລະການຄ້າ ສາມາດ ບັນລຸຂໍ້ຕົກລົງແລະໄດ້ລົງນາມໃນສັນຍາການຄ້າແບບທະວີພາກລວມກັບຄະນະຜູ້ ແທນສະຫະລັດເມື່ອເດືອນມີນາຜ່ານມາ ຍິ່ງໄປກວ່ານັ້ນ ການທີ່ຄະນະຜູ້ແທນຂອງສະຫະລັດກໍຍັງໄດ້ຢືນຢັນທີ່ຈະໃຫ້ການ ສະໜັບສະໜຸນໃຫ້ປະເທດລາວໄດ້ເຂົ້າໄປເປັນສະມາຊິກຂອງ WTO ໃຫ້ໄວທີ່ສຸດ ດ້ວຍນັ້ນ ຍັງເຮັດໃຫ້ສາມາດຄາດໝາຍໄດ້ວ່າລາວຈະຖືກຮັບຮອງໃຫ້ເຂົ້າໄປເປັນ ສະມາຊິກຂອງ WTO ຢ່າງເປັນທາງການໃນໝໍ່ໆນີ້ອີກດ້ວຍ ທາງດ້ານເຈົ້າໜ້າທີ່ຂັ້ນສູງໃນກະຊວງການຕ່າງປະເທດ ກໍໄດ້ຖະແຫຼງຢືນຢັນວ່າ ການເປັນເຈົ້າພາບຈັດກອງປະຊຸມສຸດຍອດລະຫວ່າງຜູ້ນໍາເອເຊຍກັບສະຫະພາບຢູ ໂຣບ (ASEM) ຄັ້ງທີ່ 9 ໃນເດືອນພະຈິກປີນີ້ຢູ່ນະຄອນວຽງຈັນ ຈະເຮັດໃຫ້ລາວໄດ້ຮັບການຍອມຮັບໃນລະດັບສາກົນຫຼາຍຂຶ້ນ ຊຶ່ງກໍລວມເຖິງການຍອມຮັບ ຈາກບັນດາປະເທດສະມາຊິຂອງ WTO ດ້ວຍນັ້ນເອງ